ΚΑΝΟΝΙΣΜΟΣ (ΕΟΚ) αριθ. 2944/78 ΤΗΣ ΕΠΙΤΡΟΠΗΣ της 14ης Δεκεμβρίου 1978 περί τροποποιήσεως του κανονισμού (ΕΟΚ) αριθ. 279/75 "περί των λεπτομερειών εφαρμογής για τη δημοπράτηση της επιστροφής κατά την εξαγωγή στον τομέα των σιτηρών"

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη περί ιδρύσεως της Ευρωπαϊκής Οικονομικής Κοινότητος,

τον κανονισμό (ΕΟΚ) αριθ. 2727/75 του Συμβουλίου, της 29ης Οκτωβρίου 1975, περί κοινής οργανώσεως αγοράς στον τομέα των σιτηρών(1), όπως τροποποιήθηκε τελευταία από τον κανονισμό (ΕΟΚ) αριθ. 1254/78(2),

τον κανονισμό (ΕΟΚ) αριθ. 2746/75 του Συμβουλίου, της 29ης Οκτωβρίου 1975, περί καθιερώσεως στον τομέα των σιτηρών των γενικών κανόνων αναφορικά με τη χορήγηση επιστροφών κατά την εξαγωγή και τα κριτήρια καθορισμού του ποσού αυτών(3) και ιδίως το άρθρο 5 παράγραφος 2,

Εκτιμώντας:

ότι ο κανονισμός (ΕΟΚ) αριθ. 279/75 της Επιτροπής(4) καθόρισε τις λεπτομέρειες εφαρμογής για τη δημοπράτηση της επιστροφής κατά την εξαγωγή των σιτηρών-

ότι είναι ευκταίον να απλοποιηθεί η διαδικασία αυτή δια της καταργήσεως της υποχρεώσεως να δημοσιεύεται στην προκήρυξη της δημοπρασίας η συνολική ποσότητα η οποία μπορεί να αποτελέσει το αντικείμενο καθορισμού της μεγίστης επιστροφής-

ότι κατά τη δημοπρασία με πρόσκληση εβδομαδιαίων προσφορών, όλες οι υποβαλλόμενες προσφορές επιστροφών δύνανται να είναι ανώτερες εκείνης που θα μπορούσε να γίνει αποδεκτή για να ανταποκρίνεται στα κριτήρια που προβλέπονται στα άρθρα 2 και 3 του κανονισμού (ΕΟΚ) αριθ. 2746/75- ότι εντός του πλαισίου μιας τέτοιας δημοπρασίας σε ορισμένες περιπτώσεις καθίσταται χρήσιμο να αναγράφεται το ύψος της επιστροφής που θα μπορούσε να γίνει αποδεκτή-

ότι στην πράξη οι δημοπρασίες γίνονται για εξαγωγές προς ορισμένες χώρες- ότι πρέπει για το λόγο αυτό να αναγράφονται επί των πιστοποιητικών οι ιδιαίτερες ενδείξεις- ότι πρέπει επίσης να αποδίδονται κατά πλέον αντιληπτό τρόπο ορισμένες διατάξεις σχετικά με την έκδοση του πιστοποιητικού εξαγωγής καθώς και την αποδέσμευση της ασφάλειας εντός του πλαισίου των δημοπρασιών- ότι είναι προτιμότερο να συναθροισθούν όλες αυτές οι διατάξεις στον κανονισμό (ΕΟΚ) αριθ. 279/75 αντί να επαναλαμβάνονται σε κάθε σχετικό κανονισμό με τη διενέργεια κάθε δημοπρασίας-

ότι τα προβλεπόμενα στον παρόντα κανονισμό μέτρα είναι σύμφωνα με τη γνώμη της Επιτροπής Διαχειρίσεως Σιτηρών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΟΚ) αριθ. 279/75 τροποποιείται ως ακολούθως:

1. Το άρθρο 1 παράγραφος 1 εδάφιο πρώτο αντικαθίσταται με το ακόλουθο κείμενο:

"1. Η έναρξη της δημοπρασίας που προβλέπεται στο άρθρο 5 παράγραφος 1 του κανονισμού (ΕΟΚ) αριθ. 279/75 αποφασίζεται κατά τη διαδικασία του άρθρου 26 του κανονισμού (ΕΟΚ) αριθ. 2727/75."

2. Το άρθρο 1 παράγραφος 2 αντικαθίσταται με το ακόλουθο κείμενο:

"2. Η έναρξη της δημοπρασίας συνοδεύεται με προκήρυξη δημοπρασίας εκδιδόμενη από την Επιτροπή. Η προκήρυξη αυτή αναγράφει κυρίως τις διάφορες ημερομηνίες κατά τις οποίες δύνανται να κατατεθούν οι προσφορές και τις αρμόδιες υπηρεσίες των Κρατών μελών προς τις οποίες πρέπει να απευθυνθούν. Μπορεί επίσης να αναγράφει τη συνολική ποσότητα για την οποία μπορεί να γίνει καθορισμός της μεγίστης επιστροφής κατά την εξαγωγή κατά τα προβλεπόμενα στο άρθρο 5 παράγραφος 1. Μεταξύ δημοσιεύσεως της προκηρύξεως δημοπρασίας και της πρώτης καθοριζομένης ημερομηνίας για την κατάθεση των προσφορών, πρέπει να τηρείται προθεσμία τουλάχιστον δεκαπέντε ημερών. Επι πλέον αναγράφεται η τελευταία ημερομηνία για την κατάθεση των προσφορών."

3. Παρεμβάλλεται το ακόλουθο άρθρο:

"Άρθρο 1α

Η δημοπρασία δύναται να περιορίζεται για εξαγωγές προς ορισμένες χώρες και ζώνες προορισμού. Σ' αυτή την περίπτωση η αίτηση πιστοποιητικού και το πιστοποιητικό περιλαμβάνουν στο τετραγωνίδιο 13 την ένδειξη των χωρών ή ζωνών προορισμού που προβλέπονται στον κανονισμό περί της διενεργείας δημοπρασιών. Το πιστοποιητικό αναγκάζει τον εξαγωγέα να εξάγει προς αυτήν την κατεύθυνση."

4. Το άρθρο 2 παράγραφος 5 αντικαθίσταται με το ακόλουθο κείμενο:

"5. Μία υποβληθείσα προσφορά δεν δύναται να αποσυρθεί. Επί πλέον οι διατάξεις του άρθρου 5 παράγραφος 3 του κανονισμού (ΕΟΚ) αριθ. 193/75 δεν έχουν εφαρμογή κατά την αίτηση πιστοποιητικού που γίνεται κατά την παράγραφο 3 υπό β)."

5. Το άρθρο 5 παράγραφος 1 αντικαθίσταται με το ακόλουθο κείμενο:

"1. Βάσει των προσφορών που έχουν υποβληθεί, η Επιτροπή αποφασίζει, κατά τη διαδικασία του άρθρου 26 του κανονισμού (ΕΟΚ) αριθ. 2727/75, για τον καθορισμό μιας μεγίστης επιστροφής κατά την εξαγωγή, λαμβάνουσα κυρίως υπόψη τα κριτήρια που προβλέπονται στα άρθρα 2 και 3 του κανονισμού (ΕΟΚ) αριθ. 2746/75 και, ή, κατά περίπτωση, να μη δώσει συνέχεια στη δημοπρασία."

6. Το άρθρο 7 αντικαθίσταται με το ακόλουθο κείμενο:

"Άρθρο 7

1. Ελευθερούται η ασφάλεια δημοπρασίας:

α) όταν η προσφορά δεν γίνει δεκτή,

β) - όταν ο λαμβάνων μέρος στη δημοπρασία προσκομίσει αποδείξεις ότι η εξαγωγή πραγματοποιήθηκε δια της χρήσεως πιστοποιητικού που εκδόθηκε σε εφαρμογή του άρθρου 8 παράγραφος 1, και

- σε όμοιες περιπτώσεις με εκείνες που ισχύουν για την απαλλαγή της ασφάλειας του πιστοποιητικού εξαγωγής που εκδίδεται μετά τη δημοπρασία,

γ) όταν η εξαγωγή δεν πραγματοποιήθηκε λόγω ανωτέρας βίας.

2. Οι διατάξεις του άρθρου 18 παράγραφος 4 του κανονισμού (ΕΟΚ) αριθ. 193/75 εφαρμόζονται για την ασφάλεια δημοπρασίας."

7. Το άρθρο 8 αντικαθίσταται με το ακόλουθο κείμενο:

"Άρθρο 8

1. Όταν ο λαμβάνων μέρος στη δημοπρασία καταθέτει την αίτηση πιστοποιητικού εξαγωγής του άρθρου 2 παράγραφος 3 υπό β) εντός των αναγραφεισών προθεσμιών, το πιστοποιητικό εξαγωγής εκδίδεται για τις ποσότητες για τις οποίες ο αιτών ανεκηρύχθη ανάδοχος. Σε περιπτώσεις ανωτέρας βίας, οι αναγραφόμενες προθεσμίες δύνανται να παραταθούν.

2. Όταν η υποχρέωση που προβλέπεται στο άρθρο 2 παράγραφος 3 υπό β) δεν τηρήθηκε, η ασφάλεια καταπίπτει, εκτός περιπτώσεως ανωτέρας βίας."

Άρθρο 2

Ο παρών κανονισμός αρχίζει να ισχύει από την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Εν τούτοις, δεν έχει εφαρμογή για δημοπρασίες που γίνονται πριν από την ημερομηνία ενάρξεως της ισχύος του.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε Κράτος μέλος.

Έγινε στις Βρυξέλλες, στις 14 Δεκεμβρίου 1978.

Για την Επιτροπή

Finn GUNDELACH

Αντιπρόεδρος

(1) ΕΕ αριθ. Ν 281 της 1.11.1975, σ. 1.

(2) ΕΕ αριθ. Ν 156 της 14.6.1978, σ. 1.

(3) ΕΕ αριθ. Ν 281 της 1.11.1975, σ. 78.

(4) ΕΕ αριθ. Ν 31 της 5.2.1975, σ. 8.